### Beslutning

Godkendt, med bemærkning om at udvalget forventer at ansøgeren laver et velfunderet grundlag for det kommende arbejde.

Afbud: Palle Eriksen

### Sagsfremstilling

## Resume og sagens baggrund

Ejer af ejendommen [adresse] 245, Kalundborg, anmoder om at få udarbejdet en lokalplan for en tæt-lav boligbebyggelse på ejendommen. Projektområdet er i kommuneplanen udlagt til boligformål, primært tæt-lav boligbebyggelse og en mindre del til åben-lav boligbebyggelse. At gennemføre et boligprojekt forudsætter derfor, at der udarbejdes et tillæg til kommuneplanen samt en lokalplan. Sagen lægger op til udvalgtes beslutning om at igangsætte planlægningen.

## Indstillinger

Chefen for Plan, Byg og Miljø indstiller, at arbejdet med at udarbejde kommuneplantillæg og lokalplan for tæt-lav boligbebyggelse på ejendommen [adresse] 245 igangsættes, med afsæt i de fokusområder som er beskrevet i sagsfremstillingen.

## Behandling

Teknik- og Miljøudvalget.

## Sagsfremstilling

Projektområdet er vist på bilag 1, og omfatter ejers ejendom (matr. nr. 7 m, [adresse], [adresse]) samt en del af tilstødende ejendom ejet af, og med fuldmagt fra, Kalundborg Forsyning (matr. nr. 44, [adresse], [adresse]). Dette med henblik at kunne udlægge privat fællesvej som adgangsvej til området fra [adresse].

*Planmæssige forhold*Projektområdet er omfattet af to forskellige rammeområder i Kommuneplanen, hhv. K05.B03 til tæt-lav boligbebyggelse samt ud mod [adresse] en mindre del af rammeområde K05.B04 til åben-lav boligbebyggelse. Ejer ønsker kun at opføre en rækkehusbebyggelse, hvilket fordrer, at der udarbejdes et tillæg til kommuneplanen som grundlag for en lokalplan. Der er endnu ikke overblik over, hvor mange boliger projektområdet vil kunne rumme.

*Håndtering af overfladevand*Projektområdet ligger i tilknytning til [adresse] og en del af området er omfattet af åbeskyttelseslinjen.

Området er i Spildevandsplanen udlagt til spildevandskloakering, hvorfor overfladevand skal håndteres på egen grund. Det er ikke umiddelbart muligt at opnå udledningstilladelse til [adresse] Projektområdet ligger i kote 2, og er i risiko for vandløbsrelateret oversvømmelse. Ny bebyggelse skal derfor opføres i minimum sokkelkote 2, og på udsatte steder kan der stilles krav om en højere sokkelkote, med mindre oversvømmelsesrisikoen kan reduceres på anden vis.

Der vil i planlægningen være et særligt fokus på at løse udfordringer med at håndtere overfladevand. Det vil fordre, at der udarbejdes en vandhåndteringsplan der belyser nedsivningspotentiale, grundvandsniveau mv. og beregninger på nødvendigt volumen af forsinkelsesbassin(er).

*Fokus i planlægningen*Kommuneplanens generelle rammebestemmelser vil være afsæt for de bebyggelsesregulerende bestemmelser, der indarbejdes i kommuneplantillægget, og dermed giver grundlag for lokalplanen.

Eftersom området antages at være vandlidende, vil det være en fordel at minimere bebyggelsens fodaftryk og det befæstede areal generelt. Derfor bør planlægningen være åben over for at tillade rækkehuse i 1½ til 2 plan. Det kan også overvejes at hæve fundamentet og udforme bebyggelsen med en hævet sokkel kombineret med terrasse, for at gøre bygningerne modstandsdygtige over for oversvømmelsesrisici.

Planlægningen bør også have fokus på indretningen af fælles friarealer, og rekreative elementer omkring forsinkelsesbassiner.

Boligområdet ligger i tilknytning til erhvervsområde mod vest, og der skal derfor indtænkes støjdæmpende foranstaltninger.

Som nævnt indledningsvis skal vejadgang til boligområdet anlægges fra [adresse], efter aftale med Kalundborg Forsyning, der i dag har en vejadgang til pumpestation på området.

Bebyggelsens omfang vil være afhængig af hvordan projektudvikler løser håndteringen af overfladevand, veje og parkering, øvrige fællesfunktioner og fri- og opholdsarealer.

Det er først og fremmest disponeringen af arealet som beskrevet ovenfor, der vil være bestemmende for lokalplanens indhold, men der bør dog også arbejdes med bebyggelsens udtryk, hvor eksempelvis husene kan have en variation i designet ved at forskyde facaderne, bruge varme farver, og træ på enkelte dele af facaderne.

*Administrationens anbefaling*Administrationen anbefaler, at det indledningsvis belyses og dokumenteres, hvordan udfordringer med at håndtere overfladevand kan løses, og der herefter udarbejdes planforslag på dette grundlag.

## Økonomiske konsekvenser

Ingen.